Kerkgangers tydens diens beroofArgieffoto Vier mense is na ŉ hospitaal geneem nadat drie gewapende rowers by ŉ kerk in Rustenburg, Noordwes, ingestorm en kerkgangers van hul selfone, kontant en handsakke beroof het. Sers. Kelebogile Moleko, woordvoerder van die polisie, het gesê die rooftog het omstreeks 11:00 by ŉ kerk in Oos-einde plaasgevind. Volgens Moleko het twee van die verdagtes vuurwapens by hulle gehad en is een skoot afgevuur. “Vier mense is na ŉ hospitaal geneem. Dit is nie duidelik of hulle raakgeskiet is en of hulle vir ander mediese toestande behandel moes word nie,” het sy gesê. Sy het gesê een verdagte is kort daarna naby die kerk in hegtenis geneem. Altesaam 20 van die gesteelde selfone is in sy besit gevind. Volgens Moleko is dit nie duidelik hoe oud die verdagte is nie, aangesien hy weier om die inligting aan die polisie bekend te maak. Die ander twee verdagtes is steeds op vrye voet. ŉ Saak van gewapende roof word ondersoek.